钦定古今图书集成/历象汇编/乾象典/第081卷 > 《秋霖赋》卢照邻
## 钦定古今图书集成/历象汇编/乾象典/第081卷 > 《秋霖赋》卢照邻

“览万物兮，窃独悲此秋霖。”风横天而瑟瑟，云覆海而
沉沉。居人对之忧不解，行客见之思已深。若乃千井
埋烟，百廛涵潦，青苔被壁，绿萍生道。于时巷无马迹，
林无鸟声，野阴霾而自晦，山幽暧而不明。长涂未半，
茫茫漫漫，莫不埋轮据鞍，衔凄茹叹。借如尼父去鲁，
围陈畏匡将饿不爨，欲济无梁，问长沮与桀溺，逢汉
阴与楚狂。长栉风而沐雨，永凄凄以遑遑。及夫屈平
既放，登高一望。湛湛江水，悠悠千里。泣故国之长秋，
见元云之四起。嗟夫子卿北海，伏波南川，金河别雁，
铜柱辞鸢。关山夭骨，霜露凋年。眺穷阴兮断地，看积
水兮连天。别有东国儒生，西都才客，屋漏铅椠，家虚
儋石。茅栋淋淋，蓬门寂寂。芜碧草于园径，聚绿尘于
庖甓。玉为粒兮桂为薪，堂有琴兮室无人。抗高情以
出俗，驰精义以入神。论甚能鸣之雁，书成已泣之麟。
睹皇天之淫溢，孰不隅坐而含颦？已矣哉！若夫绣毂
银鞍，金杯玉盘；坐卧珠璧，左右罗纨。流酒为海，积肉
为峦。视襄陵而昏垫，曾不辍乎此懽。岂知乎尧、舜之
臞瘠，而孔、墨之艰难。